b'\n_START_ARTICLE_\nRaoul Palmgren\n_START_SECTION_\nEl\xc3\xa4m\xc3\xa4\n_START_PARAGRAPH_\nVuonna 1926 Palmgrenin vanhemmat muuttivat Orivedelle, ja Raoul l\xc3\xa4hti koulutielle Tampereelle. H\xc3\xa4n kirjoitti ylioppilaaksi Tampereen klassillisesta lyseosta. Palmgren opiskeli historiaa, estetiikkaa ja sosiologiaa Helsingin yliopistossa. Vuonna 1940, juuri valmistuneena filosofian kandidaattina, h\xc3\xa4net valittiin Tampereen kaupunginkirjaston johtajaksi._NEWLINE_Palmgren oli kolmesti avioliitossa. Ensimm\xc3\xa4inen puoliso oli toimittaja Irja Laurikainen 1936\xe2\x80\x931953, toinen teatteriohjaaja Ilmi Parkkari 1953\xe2\x80\x931979 ja viimeinen Marja-Leena Palmgren (o.s. Vainionp\xc3\xa4\xc3\xa4). Palmgrenilla on nelj\xc3\xa4 lasta: Marius (s. 1941), Oliver (s. 1945), Nina (s. 1957) ja Laura (s. 1959). Yksi h\xc3\xa4nen lapsenlapsistaan on n\xc3\xa4yttelij\xc3\xa4-kirjailija Reidar Palmgren._NEWLINE_Palmgren osallistui talvisotaan, mutta kirjoitti my\xc3\xb6hemmin, ett\xc3\xa4 koki olleensa v\xc3\xa4\xc3\xa4r\xc3\xa4ll\xc3\xa4 puolella. Kielt\xc3\xa4ydytty\xc3\xa4\xc3\xa4n jatkosodasta h\xc3\xa4n painui "maan alle". Maaliskuussa 1942 Raoul ja Irja Palmgren sek\xc3\xa4 Arvo Turtiainen pid\xc3\xa4tettiin. Raoul Palmgren tuomittiin sotilaskarkuruudesta ja valtiopetoksen valmistelusta nelj\xc3\xa4ksi ja puoleksi vuodeksi kuritushuoneeseen. Suomen ja Neuvostoliiton rauhan ja yst\xc3\xa4vyyden seuran johtoon kuulunut Irja Palmgren tuomittiin valtiopetoksen valmistelusta kuudeksi kuukaudeksi kuritushuoneeseen. Vankeusaikansa Raoul Palmgren oli aluksi Pelson ja my\xc3\xb6hemmin Sukevan vankilassa. Raskaat ulkoty\xc3\xb6t huonolla ravinnolla olivat vied\xc3\xa4 hengen, mutta p\xc3\xa4\xc3\xa4sy kirjuriksi ja johtajan sihteeriksi pelastivat. Sotien j\xc3\xa4lkeen Palmgren katsoi yhdeksi keskeiseksi teht\xc3\xa4v\xc3\xa4kseen "tilinteon sotaan johtaneen 1930-luvun ja sen fasistisen ilmapiirin kanssa". Vuonna 1953 h\xc3\xa4n julkaisi n\xc3\xa4ist\xc3\xa4 teemoista kertovan avainromaanin 1930-luvun kuvat nimimerkill\xc3\xa4 R. Palomeri. Palmgren on kertonut romaanin p\xc3\xa4\xc3\xa4henkil\xc3\xb6n Rolf Pahlmanin olevan tarkka kuvaus h\xc3\xa4nest\xc3\xa4 itsest\xc3\xa4\xc3\xa4n.\n_START_SECTION_\nTeot\n_START_PARAGRAPH_\nPalmgrenista kehittyi 1930-luvun mittaan aikansa johtava kirjallisuuskriitikko, jota luettiin arvostaen ja arvostellen sek\xc3\xa4 vasemistossa ett\xc3\xa4 oikeistossa. Sosiologi Risto Alapuro luonnehti Palmgrenin kirjallista toimintaa kollegansa Perry Andersonin teoriaan viitaten seuraavasti:_NEWLINE_\xe2\x80\x9dH\xc3\xa4neen sopii ehk\xc3\xa4 parhaiten Andersonin ajatus, ett\xc3\xa4 olennaista oli marxilaisen teorian ja porvarillisen teorian, ei marxilaisen teorian ja proletaarisen k\xc3\xa4yt\xc3\xa4nn\xc3\xb6n v\xc3\xa4linen suhde. H\xc3\xa4nen tutkimukselliset kirjoituksensa olivat keskustelua porvarillisten tulkintojen kanssa esimerkiksi Kalevalasta ja kansallisesta noususta.\xe2\x80\x9d_NEWLINE_Palmgren toimi aktiivisessa yhteydess\xc3\xa4 kulttuuriyhdistys Kiilaan ja johti 1930-luvulla Akateemista Sosialistiseuraa (ASS). H\xc3\xa4nen puheenjohtajakaudellaan ASS alkoi suomentaa marxilaista kirjallisuutta, muun muassa Karl Marxin ja Friedrich Engelsin Kommunistisen puolueen manifestin vuonna 1935 ja seuraavana vuonna Marxin teokset Gothan ohjelman arvostelua ja Palkkaty\xc3\xb6 ja p\xc3\xa4\xc3\xa4oma. Pari vuotta my\xc3\xb6hemmin Palmgren toimitti ASS:n opintokerhoalustusten pohjalta oppikirjan Marxilaisuus: Dialektisen materialismin sovellutuskokeita. Palmgrenin lis\xc3\xa4ksi kirjaan kirjoittivat Helmer Adler, Olavi Selin, Jarno Pennanen, Mauri Ry\xc3\xb6m\xc3\xa4, Reino Oittinen, Maija Savutie ja Cay Sundstr\xc3\xb6m freudilaisuudesta, luonnontieteist\xc3\xa4 ja ty\xc3\xb6v\xc3\xa4enliikkeen taktiikasta sek\xc3\xa4 marxilaisesta valtio- ja historiank\xc3\xa4sityksest\xc3\xa4, sosiologiasta, talousopista ja estetiikasta. Kirja myytiin muutamassa kuukaudessa loppuun, eik\xc3\xa4 siit\xc3\xa4 otettu uusia painoksia._NEWLINE_Er\xc3\xa4\xc3\xa4t Palmgrenin Soihtu-lehdess\xc3\xa4 vuonna 1937 julkaisemat lokakuun 1917 vallankumousta ylist\xc3\xa4neet kirjoitukset johtivat siihen, ett\xc3\xa4 yleinen syytt\xc3\xa4j\xc3\xa4 nosti h\xc3\xa4nt\xc3\xa4 vastaan syytteen \xe2\x80\x9dlaillisen yhteiskuntaj\xc3\xa4rjestelm\xc3\xa4mme halventamisesta\xe2\x80\x9d, mutta oikeus vapautti Palmgrenin. _NEWLINE_Sodan j\xc3\xa4lkeen Palmgren toimi Kansankulttuuri Oy:n kirjallisena johtajana ja vuosina 1945\xe2\x80\x931952 Vapaa Sana -lehden kulttuuritoimittajana ja p\xc3\xa4\xc3\xa4toimittajana sek\xc3\xa4 vuodesta 1957 ensin Kemin ja sitten Vaasan kirjastojen kirjastonjohtajana. Kolme vuotta v\xc3\xa4it\xc3\xb6skirjansa valmistumisen j\xc3\xa4lkeen, vuonna 1968, h\xc3\xa4net valittiin Oulun yliopiston kirjallisuustieteen professoriksi.'